Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 365/13/5511	Žilina, 30.7.2014
EEČ : 2-43-372-2014

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 246/2012 Zbierky zákonov v štádiu pokusu podľa § 14 odsek 1 Trestného zákona

Rozhodol: 	prokurátor Okresnej prokuratúry Žilina
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Žilina zo dňa 5.6.2013, spisová značka 2 Pv 365/13/5511, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Dňa 19.04.2013 v čase asi o 01:45 hod. vykonal krádež vlámaním v štádiu pokusu do lesného vyvážacieho stroja zn. HSM 208 F, výr. číslo: 8921286, bez evidenčného čísla žltej farby nachádzajúceho sa pred rodinným domom s p.č. XXXXX na ul. Kostolnej v obci Gbeľany, okr. Žilina, a to tak, že neznámym predmetom a spôsobom poškodil zámok dverí kabíny, prepílil dva visacie zámky na dvoch hydraulických nádržiach a pravouhlým posuvným kľúčom poškriabal jeden plastový uzáver hydraulickej nádrže predmetného stroja s úmyslom ho odstrániť a v domnienke, že sa tam nachádza motorová nafta, ktorú chcel následne odcudziť, pričom bol vyrušený a zadržaný príslušníkmi OO PZ Terchová, čím svojim konaním XXXXX nespôsobil žiadnu škodu.

Uznesením prokurátora Okresnej prokuratúry Žilina zo dňa 5.6.2013, spisová značka 2 Pv 365/13/5511, bola určená obvinenému skúšobná doba v trvaní 12 mesiacov.
Odôvodnenie:
	Uznesením prokurátora OP Žilina sp. zn. 2Pv 365/13/5511 zo dňa 05.06.2013, právoplatným dňa 25.06.2013, bolo podmienečne zastavené trestné stíhanie proti obv. XXXXX pre prečin krádeže podľa § 212 ods. 2 písm. a) Tr. zák. v štádiu pokusu podľa § 14 ods. 1 Tr. zák. so skúšobnou dobou v trvaní 1 rok, ktorá uplynula dňa 25.06.2014.

	V rámci zisťovania skutočností, či obvinený v skúšobnej dobe podmienečného zastavenia trestného stíhania viedol riadny život, boli na obvineného vyžiadané správy z orgánov verejnej správy a aktualizovaný odpis z registra trestov. 

Z vyžiadaných správ bolo zistené, že obvinený nemá žiadny ďalší záznam v registri trestov GP SR a teda sa nedopustil v skúšobnej dobe žiadnej ďalšej trestnej činnosti, čo je potvrdené aj správou OO PZ Terchová, podľa ktorej v skúšobnej dobe nebolo voči obvinenému vedené žiadne ďalšie trestné stíhanie. Zo správy OÚ, OVVS, Žilina vyplýva, že obvinený sa počas skúšobnej doby dopustil dňa 30.11.2013 krádežou tovaru v hodnote 2,20 Eur priestupku proti majetku podľa § 50 ods. 1 Zákona č. 372/90 Zb. o priestupkoch, za ktorý bol v blokovom konaní dňa 30.11.2013, č.b. 15007303, potrestaný pokutou vo výške 20,-Eur. 

	Som toho názoru, že  aj keď obvinený sa počas plynutia skúšobnej doby dopustil priestupku, tak v prešetrovanom prípade išlo z jeho strany o ojedinelé konanie s nižšou spoločenskou nebezpečnosťou, kde bola spôsobená škoda iba vo výške 2,20 Eur, pričom za tento priestupok bol náležite potrestaný. Ako už bolo vyššie uvedené obvinený XXXXX sa v skúšobnej dobe nedopustil žiadneho trestného činu. 

Vzhľadom k uvedenému konštatujem, že obv. XXXXX sa počas skúšobnej doby nedopustil žiadneho významnejšieho protispoločenského konania, viedol riadny život a splnil tak všetky zákonné podmienky pre vyslovenie o osvedčení sa v skúšobnej dobe. 

Preto bolo potrebné rozhodnúť tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľuboš Kríž
prokurátor